b'\n_START_ARTICLE_\nHair\n_START_SECTION_\nHandling\n_START_PARAGRAPH_\nClaude Bukowski (John Savage) kommer fra en lille by til New York City, hvor han skal starte milit\xc3\xa6rtjeneste for at ruste ham til deltagelse i Vietnamkrigen. Imidlertid m\xc3\xb8der han i Central Park en gruppe hippier med blandt andet lederen George Berger (Treat Williams). Han bliver blandt andet ved at ryge noget marijuana med gruppen overtalt til at overnatte i parken med dem. N\xc3\xa6ste morgen, da han vil forlade gruppen, viser Berger ham billedet af en smuk ung kvinde, Sheila, som de dagen f\xc3\xb8r havde set ride i parken. Claude er forelsket, og Berger foresl\xc3\xa5r, at gruppen m\xc3\xb8der op uindbudt til en fest hos pigens overklassefamilie._NEWLINE_Bes\xc3\xb8get ender i skandale, og gruppen ender i f\xc3\xa6ngsel. Berger skaffer dem kaution, og hippierne f\xc3\xa5r samlet en stor demonstration i parken. Sheila m\xc3\xb8der op for at undskylde hendes brors opf\xc3\xb8rsel under festen, og hun holder sammen med gruppen resten af dagen. Imidlertid f\xc3\xa5r Berger og Claude del i en portion LSD, der giver Claude voldsomme hallucinationer. Da Claude om natten sv\xc3\xb8mmer i et bassin i parken, ender det med, at Sheila, der efterh\xc3\xa5nden er blevet lidt tiltrukket af Claude, sv\xc3\xb8mmer n\xc3\xb8gen sammen med ham. De andre driller dem og tager deres t\xc3\xb8j, hvilket g\xc3\xb8r Sheila rasende, s\xc3\xa5 hun tager en taxa hjem. Claude bliver rasende og beslutter sig nu endegyldigt til at tage i den milit\xc3\xa6re tr\xc3\xa6ningslejr i Nevada._NEWLINE_I lejren skriver han et brev til Sheila, som hun viser til hippierne. Berger foresl\xc3\xa5r, at de k\xc3\xb8rer over til tr\xc3\xa6ningslejren for at bes\xc3\xb8ge Claude. De kan ikke komme ind, f\xc3\xb8r Sheila har forf\xc3\xb8rt en vagt. Berger ofrer sit lange h\xc3\xa5r, s\xc3\xa5 han kan k\xc3\xb8re ind i lejren forkl\xc3\xa6dt som soldat. Han f\xc3\xa5r Claude overtalt til at tage ud og bes\xc3\xb8ge Sheila og resten af gruppen, og de to bytter plads. _NEWLINE_I l\xc3\xb8bet af den times tid, Claude er uden for lejren, f\xc3\xa5r hans afdeling ordre om afrejse til Vietnam, og Berger m\xc3\xa5 rejse med i Claudes sted. Berger bliver efterf\xc3\xb8lgende dr\xc3\xa6bt i krigen, og filmen slutter med, at hippiegruppen med Claude og Sheila samler sig om hans grav, hvorp\xc3\xa5 de med en stor gruppe hippier istemmer sangen "Let the Sunshine In".\n_START_SECTION_\n\xc3\x86ndringer fra musicalen\n_START_PARAGRAPH_\nFilmen har udeladt fire sange fra musicalen. De blev alle indspillet, men taget v\xc3\xa6k, fordi man mente, at de trak tempoet ned i filmen. Andre af sangene har udeladt vers, eller musikken er \xc3\xa6ndret i et eller andet omfang. Desuden er forl\xc3\xb8bet \xc3\xa6ndret p\xc3\xa5 visse punkter, hvor ogs\xc3\xa5 nogle sange er flyttet til andre figurer i forhold til musicalen. Blandt de st\xc3\xb8rre \xc3\xa6ndringer er, at Claude i musicalen selv er en hippie, der p\xc3\xa5 en eller anden m\xc3\xa5de ender i h\xc3\xa6ren.'